על הנסים ליום ירושלים – נח חכם

נח חכם, אפרתה תשפ"ב

עַל הַנִּסִּים וְעַל הַפּוּרְקָן וְעַל הַגְּבוּרוֹת וְעַל הַתְּשׁוּעוֹת וְעַל הַנִּפְלָאוֹת וְעַל הַנֶחָמוֹת וְעַל הַמִּלְחָמוֹת שֶׁעָשִׂיתָ לְעַמְּךָ בַּיָּמִים הָהֵם בַּזְּמָן הַזֶּה.

בַּיָּמִים אֲשֶׁר עַם שְׂרִידֵי חָרֶב מָצָא מָנוֹחַ בָּאָרֶץ אֲשֶׁר נִשְׁבַּעְתָּ לַאֲבוֹתֵינוּ לָתֵת לָנוּ, אָז נוֹעֲצוּ יַחְדָּו בְּנֵי יִשְׁמָעֵאל וְאָמְרוּ קוּמוּ וְנָקוּמָה לַמִּלְחָמָה וְנַכְחִיד אֶת יִשְׂרָאֵל וְאֶת מְדִינָתוֹ ולֹא יִזָּכֵר שֵׁם יִשְׂרָאֵל עוֹד. וְאַתָּה בְּרַחֲמֶיךָ הָרַבִּים הֵפַרְתָּ אֶת עֲצָתָם וְקִלְקַלְתָּ אֶת מַחֲשַׁבְתָּם וְעָמַדְתָּ לְבָנֶיךָ בְּעֵת צָרָתָם וְנָתַתָּ לְבָנֶיךָ עֵצָה וּגְבוּרָה לַמִּלְחָמָה בְּאוֹיְבֵיהֶם וְנִצְּחוּם וְהִכּוּ בָהֶם מַכָּה גְּדוֹלָה בְּשִׁשָׁה יָמִים וְגֵרְשׁוּם מִגְּבוּל יִשְׂרָאֵל וְאֶת עִירְךָ וְהַר קָדְשֶׁךָ גָּאֲלוּ מִידֵי צַר בְּיוֹם הָעֶשְׂרִים וּשְׁמוֹנָה לַחוֹדֶש הַשֵּׁנִי הוּא חוֹדֶש אִיָּר, וְעָשִׂיתָ לְעַמְּךָ תְּשׁוּעָה גְּדוֹלָה וּלְךָ עָשִׂיתָ שֵׁם גָּדוֹל וְקָדוֹשׁ בְּעוֹלָמֶךָ. וּכְשֵׁם שֶׁעָשִׂיתָ עִמָּנוּ אֶת הַתְּשׁוּעָה הַזֹּאת כֵּן תּוֹסִיף לְהוֹשִׁיעֵנוּ וְתִגְאָלֵנוּ גְּאוּלָּה שְׁלֵמָה וְנוֹדֶה לְשִׁמְךָ הַגָּדוֹל סֶלָה.